Na temelju članka 18. stavak 3. Zakona o javnoj nabavi („Narodne novine“, broj 90/11, 83/13, 143/13, 13/14) i članka 47. Statuta Dječjeg vrtića Sunce (KLASA: 601-02/14-02/01, URBROJ: 2168/08-54-01-04-14-6, od 24.03.2014. godine), ravnateljica Dječjeg vrtića Sunce (u daljnjem tekstu: Naručitelj) dana 01. travnja 2015. godine donosi
PRAVILNIK
O PROVEDBI POSTUPAKA NABAVE BAGATELNE VRIJEDNOSTI
U DJEČJEM VRTIĆU SUNCE
I  OPĆE ODREDBE

Članak 1.

U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu robe, redova i usluga, procijenjene vrijednosti do 200.000,00 kuna za nabavu roba i usluga, odnosno 500.000,00 kuna za nabavu radova (u daljnjem tekstu: nabava bagatelne vrijednosti), za koje, sukladno odredbama Zakona o javnoj nabavi, ne postoji obveza provedbe postupaka javne nabave.

U provedbi postupaka nabave robe, radova i usluga, osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, koji se odnose na pojedini predmet nabave u smislu posebnih zakona (Zakon o obveznim odnosima, Zakon o prostornom uređenju i gradnji i dr.).

II  SPRJEČAVANJE SUKOBA INTERESA

Članak 2.

O sukobu interesa na odgovarajući se način primjenjuju odredbe Zakona o javnoj nabavi.

	III
	POKRETANJE I PRIPREMA POSTUPAKA NABAVE BAGATELNE VRIJEDNOSTI


Članak 3.

Priprema i provedba postupaka javne nabave bagatelne vrijednosti provodi se u skladu s Planom nabave Vrtića.
Članak 4.

Priprema i provedba postupaka nabave bagatelne-procijenjene vrijednosti do 20.000,00 kn provodi se sukladno članku 6. ovog Pravilnika.

Pripremu i provedbu postupaka nabave bagatelne vrijednosti jednake ili veće od 20.000,00 kn, a manje od 70.000,00 kn, provodi radnik Vrtića kojeg ravnatelj ovlasti internom odlukom (u daljnjem tekstu: Ovlašteni radnik), prema planu nabave Naručitelja, a prema postupku propisanim člankom od 7. do 11. ovog Pravilnika.
Pripremu i provedbu postupaka nabave bagatelne vrijednosti jednake ili veće od 70.000,00 kn, a manje od 200.000,00 kn za nabavu roba i usluga, odnosno manje od 500.000,00 kn za nabavu radova, provode najmanje 3 (tri) člana povjerenstva koje imenuje ravnatelj posebnom odlukom, od kojih 1 (jedan) može imati važeći certifikat na području javne nabave u postupcima nabave bagatelne vrijednosti procijenjene iznad 70.000,00 kn.
Ravnatelj odlukom određuje obveze i ovlasti članova povjerenstva.

Ovlašteni predstavnici Naručitelja ne moraju biti radnici Naručitelja.

Članak 5.

Obveze i ovlasti osoba Naručitelja su:

· priprema postupka nabave bagatelne vrijednosti: dogovor oko uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu,

· provedba postupka nabave bagatelne vrijednosti: slanje Poziva na dostavu ponuda gospodarskim subjektima (Obrazac 2) na dokaziv način, slanje i objava Poziva na dostavu ponuda na web stranici Naručitelja,
· kao član povjerenstva otvara pristigle ponude, sastavlja zapisnik o otvaranju, pregledu i ocjeni ponuda, rangira ponude sukladno kriteriju za odabir ponuda, izrađuje prijedlog za odabir najpovoljnije ponude sukladno kriteriju za odabir i uvjetima propisanim dokumentacijom/uputama za prikupljanje ponuda ili poništenje postupka.

	IV
	PROVEDBA POSTUPAKA BAGATELNE NABAVE PROCIJENJENE VRIJEDNOSTI MANJE OD 20.000,00 KUNA


Članak 6.
Nabava bagatelne vrijednosti manje od 20.000,00 kuna mora biti usklađena s Planom nabave Naručitelja.

Nabava radova, roba i usluga procijenjene vrijednosti manje od 20.000,00 kuna, provodi se izdavanjem narudžbenice ili zaključivanjem ugovora s jednim gospodarskim subjektom po vlastitom izboru.

Narudžbenica obavezno sadrži podatke o:

· naručitelju,
· vrsti roba/radova/usluga koje se nabavljaju,
      uz detaljnu specifikaciju jedinica mjere, količina, jediničnih cijena te ukupnih cijena,

· roku i mjestu isporuke,

· načinu i roku plaćanja

· gospodarskom subjektu-dobavljaču.

Postupak izdavanja narudžbenice propisan je Procedurom stvaranja ugovornih obveza i vođenja evidencije ugovora te postupanja s osiguranom imovinom Naručitelja.

Narudžbenicu potpisuje ravnatelj ili osoba koju ravnatelj ovlasti posebnom pisanom odlukom.

Ugovor obavezno sadrži:

· podatke o ugovornim stranama koje sklapaju ugovor,

· mjestu sklapanja ugovora,

· predmetu ugovora,

· cijeni i ostalim bitnim sastojcima ugovora sukladno Zakonu o obveznim odnosima.

Ugovor potpisuje ravnatelj.

	V
	PROVEDBA POSTUPAKA BAGATELNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 20.000,00 KUNA, A MANJA OD 70.000,00 KUNA


Članak 7.
U ime Naručitelja, za nabavu jednaku ili veću od 20.000,00 kuna, a manju od 70.000,00 kuna, ravnatelj donosi Odluku o početku postupka nabave bagatelne vrijednosti koja obavezno sadrži:

· naziv predmeta nabave,
· procijenjenu vrijednost nabave,

· podatke o osobama koje vode postupak,

a može sadržavati i podatke o ponuditeljima kojima će se uputiti poziv na dostavu ponude te ostale bitne podatke.
Odluka o početku postupka nabave bagatelne vrijednosti sastavni je dio ovog Pravilnika (Obrazac 1)

Članak 8.

Nabavu radova, roba i usluga procijenjene vrijednosti jednake ili veće od 20.000,00 kuna, a manje od 70.000,00 kuna, Naručitelj provodi Pozivom na dostavu ponuda od najmanje 3 (tri) gospodarska subjekta po vlastitom izboru.

Iznimno, ovisno o prirodi predmeta nabave i razini tržišnog natjecanja, Poziv na dostavu ponuda može se uputiti najmanje 1 (jednom) gospodarskom subjektu, u slučajevima:

· kad to zahtijevaju tehnički ili umjetnički razlozi, kod zaštite isključivih prava i na temelju isključivih prava na temelju posebnih Zakona i dr. propisa,
· kod hotelskih i restoranskih usluga, odvjetničkih usluga, javnobilježničkih usluga, zdravstvenih usluga, socijalnih usluga, usluga obrazovanja, konzultantskih usluga, konzervatorskih usluga, usluga vještaka, usluga tekućeg održavanja skloništa kod kojih je uvjet da ponuditelj posjeduje ovlaštenje za obavljanje poslova,

· kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina,

· u slučaju provedbe nabave koja zahtijeva žurnost te u ostalim slučajevima po Odluci Naručitelja.
Poziv na dostavu ponuda sastavni je dio ovog Pravilnika (Obrazac 2).

Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, izvješće o uspješnom slanju telefaksom, potvrda e-mailom).

Poziv na dostavu ponuda mora sadržavati najmanje:

· naziv Naručitelja,

· opis predmeta nabave,

· troškovnik,

· procijenjenu vrijednost nabave,

· kriterij za odabir ponude,

· uvjete i zahtjeve koje ponuditelji trebaju ispuniti (ako se traži),

· rok za dostavu ponude,

· način dostavljanja ponuda,

· kontakt osobu, broj telefona i adresu elektroničke pošte.

Rok za dostavu ponuda ne smije biti duži od 8 (osam) dana od dana upućivanja poziva.

Članak 9.

Za odabir ponude dovoljna je 1 (jedna) pristigla ponuda koja udovoljava svim traženim uvjetima Naručitelja.

Postupak pregleda i ocjene ponuda obavlja Ovlašteni radnik za provedbu postupka nabave i o tome sastavlja zapisnik s prijedlogom za odabir najpovoljnije ponude.

Obrazac Zapisnika o pregledu i ocjeni ponuda sastavni je dio ovog Pravilnika (Obrazac 3).

Članak 10.

Odluku o odabiru ili neodabiru donosi ravnatelj.

Odluke i Obavijest o odabiru ili neodabiru, Naručitelj je obvezan bez odgode istovremeno dostaviti svakom ponuditelju na dokaziv način (dostavnica, povratnica, izvješće o uspješnom slanju telefaksom, potvrda e-mailom), u primjerenom roku.
Obrasci Odluke i Obavijesti o odabiru najpovoljnije ponude sastavni su dio ovog Pravilnika (Obrasci 4 i 4a).

Članak 11.

Nabava bagatelne vrijednosti jednake ili veće od 20.000,00 kuna, a manja od 70.000,00 kuna, provodi se izdavanje narudžbenice ili zaključivanjem ugovora s odabranim gospodarskim subjektom.

Narudžbenicu potpisuje ravnatelj ili osoba koju ravnatelj ovlasti posebnom pisanom odlukom.

Ugovor potpisuje ravnatelj.

	VI
	PROVEDBA POSTUPAKA BAGATELNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 70.000,00 KUNA, A MANJA OD 200.000,00 (500.000,00) KUNA


Članak 12.
Bagatelna nabava vrijednosti jednake ili veće od 70.000,00 kuna, a manje od 200.000,00 kn, za nabavu roba i sluha, odnosno manje od 500.000,00 kuna za radove, započinje kada ravnatelj donese Odluku o početku postupka bagatelne nabave koja obavezno sadrži:

· naziv predmeta nabave,

· procijenjenu vrijednost nabave,

· podatke o osobama koje provode postupak te njihove obveze i ovlasti,

· ostale bitne podatke.

Obrazac Odluke o početku postupka nabave bagatelne vrijednosti sastavni je dio ovog Pravilnika (Obrazac 5).

Članak 13.

Kod postupaka bagatelne nabave čija je procijenjena vrijednost jednaka ili veća od 70.000,00 kuna, a manja od 200.000,00 kuna, za nabavu roba i usluga, odnosno do 500.000,00 kuna za radove, istodobno s objavom Poziva za dostavu ponuda (Obrazac 2) na svojim web stranicama, Naručitelj može poslati i Poziv na dostavu ponuda na adrese najmanje 3 (tri) gospodarska subjekta po vlastitom izboru.
· Iznimno, ovisno o prirodi predmeta nabave i razini tržišnog natjecanja, poziv na dostavu ponuda može se uputiti najmanje 1 (jednom) gospodarskom subjektu, u slučajevima:

· kad to zahtijevaju tehnički ili umjetnički razlozi, kod zaštite isključivih prava i na temelju isključivih prava na temelju posebnih Zakona i dr. propisa,

· kod hotelskih i restoranskih usluga, odvjetničkih usluga, javnobilježničkih usluga, zdravstvenih usluga, socijalnih usluga, usluga obrazovanja, konzultantskih usluga, konzervatorskih usluga, usluga vještaka, usluga tekućeg održavanja skloništa kod kojih je uvjet da ponuditelj posjeduje ovlaštenje za obavljanje poslova,

· kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina,

· u slučaju provedbe nabave koja zahtijeva žurnost te u ostalim slučajevima po Odluci Naručitelja.

Poziv mora biti dostupan na internetskim stranicama najmanje 10 (deset) dana od dana njegove objave.

Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, izvješće o uspješnom slanju telefaksom, potvrda e-mailom).

Poziv na dostavu ponuda mora sadržavati najmanje:

· naziv Naručitelja,

· opis predmeta nabave,

· troškovnik,

· procijenjenu vrijednost nabave,

· kriterij za odabir ponude,

· uvjete i zahtjeve koje ponuditelji trebaju ispuniti (ako se traži),

· rok za dostavu ponude (datum i vrijeme),

· način dostavljanja ponuda,

· adresu na koje se ponude dostavljaju,

· internetsku adresu ili adresu na kojoj se može preuzeti dodatna dokumentacija (ako je potrebno),

· kontakt osobu, broj telefona i adresu elektroničke pošte,

· datum objave poziva na internetskim stranicama.

Članak 14.

Rok za dostavu ponuda ne smije biti duži od 15 (petnaest) dana od dana upućivanja, odnosno objavljivanja poziva na dostavu ponuda.

Zaprimljene ponude zaprimaju se u upisnik o zaprimanju ponuda.

Obrazac upisnika o zaprimanju ponuda sastavni je dio ovog Pravilnika (Obrazac 6).

Za odabir ponude dovoljna je 1 (jedna) pristigla ponuda koja udovoljava svim traženim uvjetima Naručitelja.

Poziv na dostavu ponuda koji se upućuje najmanje (jednom) gospodarskom subjektu u iznimnim slučajevima, propisanim u članku 13. stavak 2., ne objavljuje se na internetskim stranicama Naručitelja.
Obrazac poziva na dostavu ponuda sastavni je dio ovog Pravilnika (Obrazac 2).

Ponudbeni list popunjava Ponuditelj koristeći Obrazac 2a. Isti se dostavlja Ponuditelju zajedno s Pozivom za dostavu ponude, a može ga se preuzeti i na web stranicama Naručitelja.

	VII
	RAZLOZI ISKLJUČENJA, UVJETI SPOSOBNOSTI I JAMSTVA


Članak 15.

Za nabave bagatelne vrijednosti jednake ili veće od 70.000,00 kuna, Naručitelj može u Pozivu za dostavu ponuda odrediti razloge isključenja i uvjete sposobnosti Ponuditelja, uz shodnu primjenu članka 67. do članka 73. Zakona o javnoj nabavi i Uredbe o načinu izrade i postupanju s dokumentacijom za nadmetanje i ponudama, te, u tom slučaju, svi dokumenti koje Naručitelj traži ponuditelji mogu dostaviti u neovjerenoj preslici.

Neovjerenom preslikom smatra se i neovjereni ispis elektroničke isprave.

Članak 16.

Za nabave bagatelne vrijednosti jednake ili veće od 70.000,00 kuna, Naručitelj u postupku bagatelne vrijednosti može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.
	VIII
	ZAPRIMANJE, IZRADA I DOSTAVA PONUDA


Članak 17.
Za nabave bagatelne vrijednosti jednake ili veće od 70.000,00 kuna, na odredbe o zaprimanju dostavljenih ponuda i na odredbe o sadržaju i načinu izrade te načinu dostave ponuda, na odgovarajući se način primjenjuju odredbe Zakona o javnoj nabavi i Uredbe o načinu izrade i postupanju s dokumentacijom za nadmetanje i ponudama.

Za nabave bagatelne vrijednosti do 70.000,00 kuna ponude se zaprimaju na dokaziv način (e-mail, fax, osobna dostava, poštom i sl.).

	IX
	OTVARANJE, PREGLED I OCJENA PONUDA


Članak 18.
Otvaranje ponuda obavlja se kod svih postupaka nabava bagatelne vrijednosti jednake ili veće od 70.000,00 kuna. Otvaranje ponuda može biti javno.
Kod postupaka nabava bagatelne vrijednosti, iz stavka 1. ovog članka, najmanje 2 (dva) ovlaštena predstavnika naručitelja otvaraju ponude u roku od 3 (tri) dana od isteka roka za dostavu ponuda i o tome sastavljaju zapisnik.

U slučaju odbijanja ponuda odgovarajuće se primjenjuju odredbe Zakona o javnoj nabavi.
Ovlašteni predstavnici Naručitelja pregledavaju i ocjenjuju ponude na temelju uvjeta i zahtjeva iz Poziva na dostavu ponuda te o tome sastavljaju zapisnik.

Obrazac Zapisnika o otvaranju, pregledu i ocjeni ponuda sastavni je dio ovog Pravilnika (Obrazac 7).

U postupku pregleda i ocjene ponude može sudjelovati najmanje 1 (jedan) ovlašteni predstavnik Naručitelja koji posjeduje važeći certifikat u području javne nabave.

Postupak pregleda i ocjene ponuda obavlja povjerenstvo koje je pisanom odlukom imenovao ravnatelj te, ako je potrebno, neovisne stručne osobe, te se o istome sastavlja zapisnik.
	X
	KRITERIJ ZA ODABIR PONUDE




Članak 19.
Kriterij za odabir ponude je najniža cijena ili ekonomski najpovoljnija ponuda.

Ukoliko je kriterij odabira ekonomski najpovoljnije ponuda, osim kriterija cijene, mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja i dr., te je u zapisniku o otvaranju, pregledu i ocjeni ponuda potrebno obrazložiti razloge odabira.

	XI
	KRITERIJ ZA ODABIR PONUDE


Članak 20.

Kod nabave bagatelne vrijednosti jednake ili veće od 70.000,00 kuna, Naručitelj na osnovi rezultata pregleda i ocjene ponuda donosi Odluku o odabiru najpovoljnije ponude koji se temelji na kriteriju za odabir ponude.
Odluka o odabiru najpovoljnije ponude obvezno sadrži:

1. podatke o naručitelju,

2. predmet nabave za koje se donosi obavijest,

3. naziv ponuditelja čija je ponuda odabrana za sklapanje ugovora o nabavi,

4. cijenu i ukupnu cijenu ponude,

5. razloge odbijanja ponuda,

6. datum donošenja i potpis odgovorne osobe.


Rok za donošenje Odluke i Obavijesti o odabiru najpovoljnije ponude iznosi 10 (deset) dana od isteka roka za dostavu ponuda.

Obavijest o odabiru najpovoljnije ponude, zajedno s preslikom Zapisnika o otvaranju, pregledu i ocjeni ponuda, Naručitelj je obvezan bez odgode istovremeno dostaviti svakom ponuditelju na dokaziv način (dostavnica, povratnica, izvješće o uspješnom slanju telefaksom, potvrda e-mailom, objavom na internetskim stranicama Naručitelja).

Objavom obavijesti o odabiru najpovoljnije ponude, odnosno njenom izvršenom dostavom na dokaziv način, Naručitelj stječe uvjete za sklapanje ugovora o nabavi.

Obrasci Odluke i Obavijesti o odabiru najpovoljnije ponude sastavni su dio ovog Pravilnika (Obrazac 4 i 4a).

Članak 21.

Naručitelj će poništiti postupak nabave bagatelne vrijednosti jednake ili veće od 70.000,00 kuna iz razloga propisanih odredbama Zakona o javnoj nabavi.

Ako postoje razlozi za poništenje postupka nabave bagatelne vrijednosti, Naručitelj bez odgode donosi Odluku o poništenju postupka nabave bagatelne vrijednosti.

U Odluci o poništenju postupka nabave bagatelne vrijednosti, Naručitelj navodi:
1. podatke o Naručitelju,

2. predmet nabave,

3. obavijest o poništenju,

4. obrazloženje razloga poništenja,

5. datum donošenja i potpis odgovorne osobe.

Rok za donošenje Odluke i Obavijesti o poništenju postupka bagatelne nabave iznosi 10 (deset) dana od isteka roka za dostavu ponuda.

Odluku i Obavijest o poništenju postupka bagatelne nabave, zajedno s preslikom Zapisnika o otvaranju, pregledu i ocjeni ponuda, Naručitelj je obvezan bez odgode istovremeno dostaviti svakom ponuditelju na dokaziv način (dostavnica, povratnica, izvješće o uspješnom slanju telefaksom, potvrda e-mailom, objavom na internetskim stranicama Naručitelja).

Obrasci Odluke i Obavijesti o poništenju postupka nabave bagatelne vrijednosti sastavni su dio ovog Pravilnika (Obrazac 8 i 8a).

	XII
	PRIJELAZNE I ZAVRŠNE ODREDBE


Članak 22.

Ovaj Pravilnik stupa na snagu danom donošenja.
Pravilnik je objavljen na oglasnoj ploči i web stranici Vrtića dana 01. travnja 2015. godine.

KLASA: 601-02/15-14/02
URBROJ: 2168/08-54-01-01-15-2
Fažana, 01. travnja 2015. godine
Ravnateljica

Ljiljana Brajić

